Adolphus, Dei gracia Romanorum rex semper augustus, ad universorum sacri Romani imperii fidelium noticiam cupimus pervenire quod, anno Domini Mº ducentesimo nonagesimo tertio, indictione septima, XI kalendas novembris, nobis sedentibus pro tribunali in castris ante Colombariam, in figura judicii, per sententiam obtentum extitit coram nobis quod spectabilis Otho, comes palatinus Burgondie, dominus Salinensis, deberet mittere nobilem virum Johannem de Cabilone, dominum de Allato, in possessionem majorie Bisuntine et domus ejusdem, et nos auctoritate regia dicto comiti Burgondie dedimus in mandatis ut dictum Johannem de Cabilone in possessionem majorie Bisuntine et domus ejusdem mitteret, missum manuteneret et deffenderet bona fide. Quare vobis universis et singulis sub obtentu gratie nostre firmiter [damus] in mandatis ut ad mittendum dictum Johannem et deffendendum in possessionem dicte majorie Bisuntine et domus ejusdem sepe dicto comiti Burgundie assistatis legaliter et fideliter consiliis et auxiliis operosis. Testes hujus rei sunt venerabiles archiepiscopi Maguntinensis, Coloniensis, episcopi Basiliensis, Spirensis, illustris dux Lothoringie, spectabiles comites de Viernenburch, de Catzenellenbigen, de Veldencia, de Liningen, et alii quamplures. Datum loco, anno, indictione et die predictis, regni vero nostri anno secundo.